„Kolm saart. Isa, ema ja mina“ on raamat perekonnast, vaikimise hinnast ja rääkimise vabastavast jõust. 1949. aasta mais said Tove ja Lars Jansson vastuse oma järelepärimisele, kas neil oleks võimalik kolida Polüneesiasse. „Meil ei ole isiklikult midagi teie ega teie õe vastu,“ kirjutas Tonga konsul, „kuid sõda on muutnud saared elamiskõlbmatuks.“ Saatuse iroonia, sest õde ja vend tahtsid Soomest emigreeruda, kuna sõda oli muutnud Soome elamiskõlbmatuks. Sophia Janssoni autobiograafias on olulisel kohal kolm saart: Tonga, mida ta külastab 2022. aastal, tehes teoks isa ja tädi unistuse; Ibiza, kus elas lapsepõlves mitu päikselist aastat; ja Pellinge, kus on veetnud oma suved mitu Janssonite põlvkonda. Raamatus näeb kuulsa perekonna elu, mille läbivaks niidiks on kunst, kirjutamine ja armastus mere vastu. Sophia Jansson avab oma isa Larsi mitmekülgset isiksust, keerulist eraelu ning mõju Tove kunstile ja edule. Tove hääl on kohal seni avaldamata kirjade kaudu, mis käsitlevad ka väga tundlikke teemasid. Lisaks jutustatakse Sophia ema, lauljatar Nita Leschi traagiline lugu. Sophia Jansson räägib oma perekonnast lihtsalt ja ausalt. See raamat on kirjutatud arusaamaga, et mõnikord mõistame tõeliselt alles vanemas eas oma vanemate eluvalikuid. Sophia Jansson (sündinud Helsingis 1962) on ettevõtte Moomin Characters juhatuse esimees ja vastutab ühiselt teiste pärijatega Tove Janssoni pärandvara eest. Ta on Tove Janssoni venna Larsi tütar ja mälestusteraamat „Kolm saart. Ema, isa ja mina“ on tema kirjanikudebüüt.